2. ปัจจัยความเสี่ยง

ในการดำเนินธุรกิจผลิตบรรจุภัณฑ์พลาสติก
มีปัจจัยความเสี่ยงที่สำคัญทั้งภายในและภายนอกหลายประการที่อาจส่งผลกระทบต่อการดำเนินงาน
และก่อให้เกิดความเสียหายกับกิจการได้ บริษัทฯตระหนักดี
จึงได้ระมัดระวังติดตามข่าวสารความเคลื่อนไหวอย่างใกล้ชิด และสม่ำเสมอ
โดยมีการวิเคราะห์และประเมินสถานการณ์ในการประชุมของคณะผู้บริหาร และคณะกรรมการบริหาร
เป็นประจำทุกเดือน นอกจากนี้ยังได้จัดตั้งคณะกรรมการบริหารความเสี่ยง (Risk Management
Committee) ทำหน้าที่วิเคราะห์ หาตัวชี้บ่งปัจจัยความเสี่ยง, ประเมินความเสี่ยงที่อาจเกิดขึ้น
และ เสนอวิธีการป้องกันความเสี่ยงที่อาจเกิดขึ้น นำเสนอต่อคณะกรรมการบริหาร
และคณะกรรมการตรวจสอบเพื่อทราบและพิจารณาทุกไตรมาส ความเสี่ยงที่มีนัยสำคัญต่อบริษัทฯ
สรุปได้ดังนี้

2.1 ความเสี่ยงจากการผันผวนของราคาวัตถุดิบ

เม็ดพลาสติกเป็นวัตถุดิบหลักที่ใช้ในการผลิต
ซึ่งมีความผันผวนทั้งด้านปริมาณและราคาไปในทิศทางเดียวกับราคาน้ำมันในตลาดโลกเป็นหลัก
นอกจากนี้อุปสงค์และอุปทานของเม็ดพลาสติกในตลาด
ยังมีผลให้ราคาเม็ดพลาสติกขึ้นและลงในแต่ละช่วงเวลา
การที่ราคาวัตถุดิบมีแนวโน้มที่สูงขึ้นส่งผลกระทบโดยตรงต่อต้นทุนการผลิตสินค้า
กำไรขั้นต้นและผลการดำเนินงานของบริษัทฯเป็นอย่างมาก
แม้ราคาผลิตภัณฑ์ของบริษัทฯจะสามารถปรับเปลี่ยนไปตามราคาวัตถุดิบได้
แต่ในทางปฏิบัติการปรับราคาสินค้ายังต้องใช้ช่วงเวลาหนึ่งในการแจ้งและตกลงกับลูกค้า
เพื่อปรับแปลงราคาให้สอดคล้องกับราคาวัตถุดิบที่สูงขึ้น
ซึ่งทำให้บริษัทฯอาจต้องแบกภาระต้นทุนบางส่วนก่อนการปรับราคาจริง
นอกจากนี้หากราคาตลาดผันผวนการขอปรับราคาก็จะมีความยุ่งยากมากยิ่งขึ้น

ในช่วงต้นปี 2551 ราคาเม็ดพลาสติกมีการปรับราคาสูงขึ้นอย่างรวดเร็ว
เนื่องมาจากวิกฤตการณ์ราคาน้ำมันดิบโลกที่พุ่งสูงขึ้นอย่างรวดเร็วและรุนแรง
แต่เมื่อผ่านช่วงกลางปีไปแล้ว
เศรษฐกิจโลกประสพกับวิกฤตการณ์ภาวะระบบเศรษฐกิจล้มเหลวของสหรัฐอเมริกาและยุโรป
ทำให้ราคาน้ำม้นดิบโลกลดต่ำลงอย่างรวดเร็ว
ส่งผลให้ราคาเม็ดพลาสติกปรับลดลงอย่างรวดเร็วเฃ่นกัน
บริษัทฯได้ตระหนักถึงความเสี่ยงในเรื่องการผันผวนในเรื่องเม็ดพลาสติก
จึงได้มีมาตรการการป้องกันความเสี่ยงไว้ดังต่อไปนี้ :-

-   ติดตามความเคลื่อนไหวและสถานการณ์ราคาน้ำมันและเม็ดพลาสติกอย่างใกล้ชิด
    ทั้งในตลาดโลกภูมิภาค และในประเทศ จากแหล่งข่าวสารต่าง
    ๆนำมาประกอบในการพิจารณาแผนการสั่งซื้อวัตถุดิบ เสนอต่อคณะผู้บริหาร
    และคณะกรรมการบริหารในการประชุมประจำทุกเดือน เพื่อวิเคราะห์สถานการณ์

-   คณะกรรมการบริหารของบริษัท ได้ให้ความสำคัญของการสั่งซื้อวัตถุดิบ
    และเก็บสำรองเม็ดพลาสติก ให้เพียงพอกับปริมาณการผลิตตามคำสั่งซื้อที่มีอยู่เป็นการล่วงหน้า
    โดยคำนึงถึงสถานการณ์และราคา วัตถุดิบ ในแต่ละช่วงเวลา
    และได้ให้ฝ่ายบริหารนำเสนอและสรุปแผนการสั่งซื้อวัตถุดิบให้ที่ประชุมคณะกรรมการบริหารทราบเพื่อเห็นชอบเป็นรายเดือนและรายไตรมาส

-   สั่งซื้อวัตถุดิบโดยตรงกับผู้ผลิต
    หรือตัวแทนจำหน่ายที่เชื่อถือได้ที่จะสามารถจัดหาวัตถุดิบให้ได้ตามที่ได้สั่งซื้อ
    แม้สถานการณ์ราคาและปริมาณจะเปลี่ยนแปลงไป

-   มีการทดสอบการใช้เม็ดพลาสติก จากผู้ผลิตหลายราย
    เพื่อให้สามารถปรับเปลี่ยนการใช้เม็ดพลาสติกทดแทนกันได้
    ทั้งนี้เพื่อป้องกันการพึ่งพาวัตถุดิบจากแหล่งใดแหล่งหนึ่งหากเกิดการขาดแคลนวัตถุดิบ
    หรือเมื่อเม็ดพลาสติกชนิดใดชนิดหนึ่งมีราคาสูงขึ้น

2.2 ความเสี่ยงจากการเปลี่ยนแปลงด้านรูปแบบและคุณสมบัติของบรรจุภัณฑ์
ตลอดจนเทคโนโลยี่ในการผลิต

โดยที่การเปลี่ยนแปลงทั้งด้านรูปแบบและคุณสมบัติการใช้งานของบรรจุภัณฑ์พลาสติกเพื่อตอบสนองความต้องการของลูกค้าและพฤติกรรมของผู้ใช้บรรจุภัณฑ์
อาจส่งผลต่อความสามารถในการแข่งขันของบริษัทได้

ดังนั้นบริษัทฯ
จึงมีการติดตามการเปลี่ยนแปลงและแนวโน้มความต้องการของลูกค้าอย่างต่อเนื่องทั้งรูปแบบและคุณสมบัติของบรรจุภัณฑ์พลาสติก
ตลอดจนเทคโนโลยีใหม่ๆ ที่ใช้ในการผลิตอย่างใกล้ชิด บริษัทฯได้มุ่งเน้นการผลิตสินค้า
ที่มีคุณสมบัติการใช้งานได้หลากหลายขึ้น เพื่อให้ทันต่อการเปลี่ยนแปลงตลอดเวลา
นอกจากนี้เครื่องจักรรุ่นใหม่ๆของบริษัทฯ
ยังมีความสามารถในการปรับเปลี่ยนเพื่อรองรับการผลิตบรรจุภัณฑ์พลาสติกได้หลากหลายทันกับความต้องการเปลี่ยนแปลงของตลาด
อย่างไรก็ตามเนื่องจากบรรจุภัณฑ์ที่ผลิตนำไปใช้กับสินค้าอุตสาหกรรมเช่นกัน
ระยะเวลาในการปรับเปลี่ยนรูปแบบและคุณสมบัติของบรรจุภัณฑ์จึงไม่รวดเร็วนัก
ที่ผ่านมาจะมีระยะเวลาเฉลี่ยที่ 5 ปี ดังนั้นเพื่อตอบสนองความต้องการรูปแบบสินค้าของลูกค้า
จึงต้องมีการวางแผนที่ดีและมีการติดตามความเปลี่ยนแปลงของตลาด
ตลอดจนการวิจัยและพัฒนารูปแบบให้ทันสมัย ทันต่อการเปลี่ยนแปลงที่จะเกิดขึ้น

2.3 ความเสี่ยงจากการเข้ามาแข่งขันของคู่ผลิตรายใหม่

โดยที่ผลิตภัณฑ์บรรจุภัณฑ์พลาสติกมีการแข่งขันสูง
อีกทั้งเทคโนโลยีที่ใช้ในการผลิตก็ไม่ซับซ้อนมากนักและใช้เงินลงทุนไม่สูงนัก
จึงเปิดโอกาสให้คู่แข่งขันรายใหม่ๆเข้ามาแข่งขันในตลาด มากขึ้น อย่างไรก็ตาม
คุณภาพและมาตรฐานในการผลิตสินค้าตลอดจนความน่าเชื่อถือของผู้ผลิต
ถือเป็นปัจจัยสำคัญในอุตสาหกรรมบรรจุภัณฑ์พลาสติก โดยเฉพาะบรรจุภัณฑ์ของผลิตภัณฑ์ด้านอาหาร,
เครื่องดื่ม, ของใช้ส่วนบุคคลและยา
ที่ต้องการความสะอาดปราศจากเชื้อปนเปื้อนบนบรรจุภัณฑ์เป็นสิ่งสำคัญ
ซึ่งหากลูกค้าเชื่อมั่นในผู้ผลิตรายใดแล้วจะไม่เปลี่ยนผู้ผลิต
จากการที่บริษัทฯเป็นผู้ผลิตที่ได้รับการรับรองระบบการผลิตมาตรฐาน GMP, ISO
และเน้นการใช้วัตถุดิบใหม่ที่มีคุณภาพและมีคุณสมบัติ Food Grade เท่านั้น
การให้ความสำคัญในเรื่องของคุณภาพ
ความสะอาดปราศจากเชื้อและสิ่งปนเปื้อนของผลิตภัณฑ์บรรจุภัณฑ์ ทุกขั้นตอนตั้งแต่การผลิตจนถึงลูกค้า
ทำให้บริษัทได้รับความไว้วางใจและเป็นที่เชื่อถือของลูกค้าอย่างต่อเนื่องเป็นเวลานาน
ปัจจัยที่กล่าวมาทั้งหมดเป็นเหตุผลในการตัดสินใจเลือกผู้ผลิตสินค้าของลูกค้า
และเป็นแนวทางและกลยุทธ์ที่บริษัทยึดถือปฏิบัติอย่างเคร่งครัดมาโดยตลอด

2.4 ความเสี่ยงจากการขาดสภาพคล่อง และภาวะเงินฝืด

การขาดสภาพคล่องทางการเงิน หรือการที่ไม่สามารถเรียกชำระเงินจากลูกหนี้ได้ตามกำหนดเวลา
อาจส่งผลกระทบต่อความสามารถในการจัดซื้อจัดหาวัตถุดิบ
ความสามารถในการลงทุนขยายกิจการเพื่อรองรับการขยายตัวของตลาด
และปริมาณความต้องการที่สูงขึ้นทุกปี

นอกจากนี้การที่บริษัทฯ มีประวัติทางการเงินที่ดี
มีผลประกอบการที่เจริญก้าวหน้าอย่างต่อเนื่องและมั่นคง มีกลุ่มลูกค้าที่อยู่ในระดับแนวหน้า
จึงได้รับการไว้วางใจจากสถาบันการเงินต่าง ๆให้การสนับสนุนทางด้านการเงิน
และให้ต้นทุนการเงินที่ยุติธรรม เพื่อใช้ในการบริหารสภาพคล่อง และการลงทุนในโครงการต่างๆ
นอกจากนี้บริษัทฯ
ภายใต้การวางแผนในการลงทุนที่เหมาะสมกับรายได้ที่จะได้รับมาชดเชยกับดอกเบี้ยที่เกิดขึ้นเป็นการล่วงหน้า
มีการจัดทำประมาณการกระแสเงินสด เพื่อควบคุมการใช้จ่ายให้เหมาะสมอีกด้วย
จากการที่บริษัทฯสามารถเรียกเก็บหนี้ได้ตามกำหนดเวลาอย่างสม่ำเสมอ
ยังช่วยให้การบริหารทางการเงินเกิดสภาพคล่องอีกทางหนึ่งด้วย

2.5 ความเสี่ยงจากการมีและจัดเก็บสินค้าสำเร็จรูปและวัตถุดิบคงคลังจำนวนมากเกินความจำเป็น

จากการเจริญเติบโตของบริษัทฯอย่างต่อเนื่องทุกปี
ทำให้ต้องสำรองสินค้าสำเร็จรูปและวัตถุดิบสูงขึ้นตามไปด้วย
ซึ่งอาจทำให้เกิดความเสี่ยงจากการมีมูลค่าวัตถุดิบและสินค้าสำเร็จรูปคงคลังสูงมากเกินความจำเป็นและอาจทำให้เกิดปัญหาในการจัดหาสถานที่จัดเก็บ
เป็นการเพิ่มต้นทุนการดำเนินงานได้

บริษัทฯจึงได้เน้นในเรื่องการวางแผนการผลิตและการจัดส่งให้มีประสิทธิภาพที่สูงสุดเพื่อลด
ปริมาณการสำรองวัตถุดิบและสินค้าสำเร็จรูป
ให้เหมาะสมกับพื้นที่การจัดเก็บที่มีโดยต้องสามารถตอบสนองความต้องการของลูกค้าอย่างต่อเนื่อง
ในปี2551บริษัทฯจึงได้ศึกษาและจัดทำโครงการการจัดการโลจิสติกส์และซัพพลายเชน
ร่วมกับกรมโรงงานอุตสาหกรรมและคณะวิศวกรรมศาสตร์
จุฬาลงกรณมหาวิทยาลัยเป็นที่ปรึกษาโครงการ เพื่อช่วยสร้างประสิทธิภาพใน การวางแผนการผลิต
การจัดเก็บวัตถุดิบและสินค้าสำเร็จรูปที่เหมาะสมเพียงพอกับการผลิตและจำหน่าย
นอกจากนี้ระบบการบริหารทรัพยากรองค์กร (ERP) ที่บริษัทฯเริ่มนำมาใช้ตั้งแต่ปี 2550
เพื่อควบคุมการเชื่อมโยงการบริหารงานในองค์กรต่างๆ ให้มีประสิทธิภาพ
ตั้งแต่การวางแผนการผลิต การจัดซื้อจัดหา การผลิต การจัดเก็บสินค้าและวัตถุดิบคงคลัง
การบริหารการขายและจัดส่งสินค้า
ส่งผลให้สามารถลดปริมาณในการจัดเก็บวัตถุดิบและสินค้าสำเร็จรูปได้อีกทางหนึ่ง

6.  ความเสี่ยงจากอัตราแลกเปลี่ยน

แม้ว่าบริษัทฯจะมีการส่งออกโดยตรงไปยังลูกค้าต่างประเทศในอัตราที่ต่ำกว่าลูกค้าภายในประเทศมาก
แต่ต้องมีการนำเข้าเครื่องจักรและอุปกรณ์จากต่างประเทศตามโครงการลงทุนขยายการผลิตและเพิ่มประสิทธิภาพทุกปี
ความผันผวนของเศรษฐกิจโลก
อาจทำให้บริษัทฯมีความเสี่ยงในการปรับเปลี่ยนอัตราแลกเปลี่ยนเงินตราได้

จากการที่บริษัทฯต้องติดตามความเคลื่อนไหวและสถานการณ์ของราคาน้ำมันและราคาเม็ดพลาสติกอย่างใกล้ชิด
ทั้งในตลาดโลกและภูมิภาคอยู่แล้ว
จึงสามารถนำข้อมูลมาประกอบการพิจารณาการป้องกันความเสี่ยงจากการผันผวนของอัตราแลกเปลี่ยนเงินตราต่างประเทศได้ด้วย
อีกทั้งบริษัทฯไม่มีนโยบายหาผลกำไรจากอัตราแลกเปลี่ยน
จึงทำการป้องกันความเสียหายที่อาจเกิดขึ้นด้วยวิธีแปลงค่าเงินเป็นเงินบาท
หรือเข้าทำสัญญาซื้อขายเงินตราต่างประเทศล่วงหน้าในอัตราที่เหมาะสม